Diari Oficial de la Generalitat Valenciana


Sumari del DOGV 7275, del 16-05-2014 (2014/4348)

RESOLUCIÓ de 16 d'abril de 2014, del director adjunt de l'IVACE, en matèria d'energia, per la qual s'establix el Pla d'Inspeccions en Matèria de Certificació d'Eficiència Energètica.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   7275

Data del DOGV
:   16-05-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/4348


Data del document
:   16-04-2014

Organisme emissor
:   Institut Valencià de Competitivitat Empresarial

Tipus de document
:   Resolució

RESOLUCIÓ de 16 d'abril de 2014, del director adjunt de l'IVACE, en matèria d'energia, per la qual s'establix el Pla d'Inspeccions en Matèria de Certificació d'Eficiència Energètica. [2014/4348]  
El Reial Decret 235/2013, de 5 d'abril, pel qual s'aprova el procediment bàsic per a la certificació de l'eficiència energètica dels edificis, regula en els articles 9 i 10 el control dels certificats d'eficiència energètica, així com la inspecció per a la comprovació i vigilància del compliment de l'obligació de certificació d'eficiència energètica d'edificis, actuacions que corresponen als òrgans competents de la comunitat autònoma.  
El Decret 112/2009, de 31 de juliol, del Consell, que regula les actuacions en matèria de certificació d'eficiència energètica d'edificis, disposa en l'article 2 que l'òrgan competent per al seguiment de la certificació de l'eficiència energètica d'edificis a la Comunitat Valenciana serà l'Agència Valenciana d'Energia, així com que es faculta l'Agència Valenciana d'Energia per a dur a terme les inspeccions que considere necessàries a fi de comprovar i vigilar el compliment de la certificació d'eficiència energètica d'edificis.  
L'article 24 de la Llei 1/2013, de 21 de maig, de Mesures de Reestructuració i Racionalització del Sector Públic Empresarial i Fundacional de la Generalitat, suprimix l'Agència Valenciana de l'Energia, i assigna les funcions que l'ordenament jurídic atribuïx a l'AVEN a l'Institut Valencià de Competitivitat Empresarial.  
En virtut del que disposa l'article 8 del Decret 4/2013, de 4 de gener, del Consell, pel qual s'aprova el Reglament d'Organització i Funcionament de l'Institut Valencià de Competitivitat Empresarial, i considerant la Resolució de 8 de gener de 2013, del director general de l'Institut Valencià de Competitivitat Empresarial, per la qual es deleguen competències en el director adjunt de l'IVACE en matèria d'energia, publicada en el Diari Oficial de la Comunitat Valenciana de data 6 de febrer de 2013, resolc:  
  
Primer  
Aprovar el pla d'inspeccions per al període de 12 mesos des d'esta resolució, a fi de comprovar i vigilar el compliment de la certificació d'eficiència energètica d'edificis.  
  
Segon  
Les actuacions de comprovació que s'han de dur a terme, en desplegament d'este pla d'inspeccions, seguiran preferentment l'orde establit a continuació, sense perjuí de la concurrència de circumstàncies excepcionals que motiven una alteració en l'orde de prioritat, que haurà de ser degudament justificada en l'actuació inspectora:  
a) Comprovació de la competència del tècnic competent: en particular comprovació que el tècnic competent firmant dels certificats d'eficiència energètica estiga en possessió de la titulació exigida en el Reial Decret 235/2013.  
b) Verificació de la correcta inscripció en el registre dels certificats d'eficiència energètica d'edificis en funció de l'any de construcció de l'edifici: edificis nous i edificis existents. Esta verificació permetrà, així mateix, comprovar que la metodologia triada per al càlcul de la qualificació energètica i el certificat d'eficiència energètica emés s'ajusta al tipus d'edifici: edifici nous o edifici existent.  
  
c) Supervisió de la contractació del control extern en aquells edificis de nova construcció que els siga aplicable, en compliment de l'article 8 del Decret 112/2009, de 31 de juliol, del Consell.  
d) Comprovació que la qualificació energètica plasmada en l'etiqueta es correspon amb el nivell d'emissions de CO2 registrat, així com que la qualificació parcial del consum d'energia primària correspon amb el consum d'energia primària registrat i, al seu torn, són coherents amb els límits de l'escala de qualificació energètica per a edificis destinats a vivenda o edificis destinats a altres usos, segons corresponga.  
  
e) Verificació que hi ha una correspondència del Certificat d'Eficiència Energètica de l'Edifici amb els arxius de càlcul registrats i els seus annexos.  
f) Supervisió que el Certificat d'Eficiència Energètica està complet i complix els apartats de l'article 6 del Reial Decret 235/2013; en particular, el d'inclusió del document de recomanacions per a la millora de la qualificació.  
g) Comprovació que les entitats de control de qualitat de l'edificació, responsables del control extern de la certificació energètica d'edificis de nova construcció, desenrotllen els seus treballs seguint el procediment DRD 06/10 «Criteris tècnics per al control extern de la certificació d'eficiència energètica d'edificis de nova construcció» o les seues posteriors modificacions. Comprovació que els informes de control extern inscrits en el registre de certificació energètica d'edificis complixen els continguts mínims de l'informe de control extern exigit en l'esmentat document DRD 06/10.  
h) Verificació de la correspondència del contingut del Certificat d'Eficiència Energètica registrat amb les dades reals de les edificacions, en relació amb aquelles certificacions sobre les quals hagen sigut detectades inconsistències o incoherències, així com en relació a aquelles certificacions seleccionades de forma aleatòria.  
i) Comprovació del compliment, per part dels que exercisquen funcions de publicitat de venda o lloguer d'edificis o part d'edificis, de les seues obligacions contingudes en la normativa vigent, en particular, en matèria d'exhibició de l'etiqueta d'eficiència energètica.  
j) Supervisió que, en les vendes i lloguers d'edificis o parts d'edificis, es complix l'obligació d'entregar el certificat d'eficiència energètica, original o còpia segons corresponga, vàlid, registrat en el Registre de Certificació d'Eficiència Energètica d'Edificis i en vigor, al comprador o arrendatari.  
k) Verificació que la inscripció en el Registre del Certificat d'Eficiència Energètica ha sigut realitzat seguint el procediment establit reglamentàriament.  
  
Esta resolució no és definitiva en via administrativa i en contra podrà interposar-se un recurs d'alçada davant del president de l'Institut Valencià de Competitivitat Empresarial en el termini d'un mes, comptat des de l'endemà de la seua notificació, d'acord amb el que s'establix en els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 16 d'abril de 2014.- El director adjunt de l'IVACE: Antonio Cejalvo Lapeña.